**AKTUÁLIS HÍREINK**

 **Okt. 5**-én – a nyíregyházi esperesi kerület egyházközségeinek közös programjaként – ***gyalogos zarándoklat***ot szerveztünk ***Máriapócsra***. A közel nyolcvan résztvevő között tíz kertvárosi gyalogolt. **Okt. 6**-án mintegy harminc autóbuszos zarándok utazott el az Istenszülő Oltalma búcsújára.

Október folyamán **véradás**ban kértünk segítséget Németh György műtét előtt álló testvérünk számára. Köszönet a véradóknak a segítőkészségért.

Október 12-13-án volt a **Magyar** **Katolikus Újságírók Szövetségé**nek máriapócsi zarándoklata. Megtiszteltetés számunkra, hogy az újságírók közössége nyíregyházi programja során meglátogatta templomunkat.

Október 26-án Püspök Atya **diakónus**sá szentelte templomunkban **Kovács Csaba** tanulmányvégzett papnövendékünket. Örömteli lelki élményt jelentett mindnyájunknak, hogy a főpásztor a kertvárosi templomban végezte a szentelési liturgiát, így tanúi lehettünk a közösségünkben kibontakozott hivatás beteljesedésének. Csaba Máriapócson végzi diakónusi szolgálatát.

Október 27-én a nyíregyházi esperesi kerület valamennyi parókiája templomi **gyűjtés**t tartott az **örökösföldi templom** építésének, mielőbbi befejezésének segítésére. Tisztelettel mondunk **köszönet**et minden, áldozattal adakozó testvérünknek. Gyűjtésünk eredményeként egyházközségünk 113.400 forinttal járult hozzá a nemes cél eléréséhez.

A **Halottak Napjá**hoz kapcsolódó, elhunytjainkért felajánlott szentmiséket október 31 – november 3. között tartjuk. A **Hősök Temetőjé**ben Püspök Atya vezetésével alkonyati zsolozsmát végzünk november 2-án 16.30-kor.

E hónaptól kezdődően önálló istentiszteleti hely lesz egyházközségünk területén a Huszár lakótelepi **Sója Miklós Általános Iskola kápolnája**. A vasárnap 11 órai szertartásokat a szemináriumi elöljáró atyák végzik.

November hónap folyamán két nyilvános **ünnep**ünk lesz. **November 8**-án, pénteken, Szent Mihály és az összes Mennyei Erők ünnepét üljük, **november 21**-én, csütörtökön az Istenszülő templomba vezetését tartjuk. Mindkét napon teljes ünnepi istentiszteleti rend lesz templomunkban.

**November 15**-én megkezdődik egyházunkban a **karácsonyt megelőző bűnbánati időszak**. Böjttel, önmegtagadással, több szeretet-cselekedettel igyekezzünk készülni az Isten Fiának üdvözítő közénk jövetelére.

**\* \* \* \* \***

Görögkatolikus Parókia, Nyíregyháza, Legyező u. 3.

[www.kertvarosigorogok.hu](http://www.kertvarosigorogok.hu)

Tel. 42/341-257; **30/415-50-92**; E-mail: obbagyl@upcmail.hu

Felelős kiadó: Dr. Obbágy László parókus

A KERTVÁROSI GÖRÖGKATOLIKUS

 EGYHÁZKÖZSÉG ÉRTESÍTŐJE

**LEGYEZŐ**

2013. NOVEMBER

**ELSŐÁLDOZÁSRA KÉSZÜLŐ GYERMEKEINK**

Minden testvérünk buzgó imádságát kérve nagy örömmel adjuk hívő közösségünk tudtára, hogy az **első szentáldozás**ra készülő gyermekeink közül tizenegyen idén ősszel, **november 24-én** részesülnek első alkalommal a Szent Eucharisztia szentségében.

**Jelöltjeink:** Bálint Attila Bálint Rita Fedor Ádám Gégényi Dániel Giliga István Jámbor Gabriella Kosztyu Ákos Nagy Ráhel Lili

Orosz Bálint Sarkadi Sándor Tódik Emília.

Közvetlen készületükhöz kérjük a segítő, együttműködő fohászokat.

Amikor az imádságban együtt dobban a szívünk első szentáldozásukra készülő gyermekeinkkel, mindnyájan megtapasztalhatjuk a „testvérek vagyunk Krisztusban” felemelő bizonyosságát, az eucharisztikus közösség Istenhez emelő örömét, s Krisztus Teste, az Egyház élő és éltető valóságának titkát.

\* \* \* \* \*

**NYÍLT NAP**

**A NYÍREGYHÁZI GÖRÖGKATOLIKUS GIMNÁZIUMBAN**

Nyílt napot és pályaválasztási szülői értekezletet tart a **nyíregyházi Szent Miklós Görögkatolikus Gimnázium** **november 13-án, szerdán.** Az óralátogatásokra 9-13 óra között nyílik alkalom, a szülői megbeszélés 17 órakor kezdődik. Jó szívvel biztatjuk pályaválasztási döntés előtt álló fiataljainkat: **válasszák nyíregyházi görögkatolikus gimnáziumunkat!**

**November 21.**

**AZ ISTENSZÜLŐ TEMPLOMBA VEZETÉSÉNEK ÜNNEPE**

Egyházunk hagyománya megőrzött egy történetet az Istenszülő Szűz gyermekkorából. Az eseményt – akárcsak Mária születésének történetét – az apokrif Jakab-ősevangélium leírásából ismerjük.

1. Miután szülei már születése előtt Istennek ajánlották Máriát, egy- , majd kétéves korában is elvitték őt a templomba, de akkor a kicsi gyermek még nem akart ott maradni. Amikor három esztendős lett, újra elvitték. A templom ajtajában Zakariás főpap fogadta és vezette a gyermeket a templom belsejébe. Attól kezdve Mária ott nevelkedett.

2. Az ünnep nyilvánvalóan nem egy aranyosan-kedvesen tipegő óvodáskorú gyermekről szól, hanem üdvösségtörténeti jelentése van. Az Istenszülő Szűz már ebben az eseményben is úgy áll előttünk, hogy általa minden Krisztusra utal. Mária „az Úr hajlékában nevelkedik, hogy maga is az Úr méltó hajlékává legyen.” Isten „Máriában készíti elő a nászszobát, ahol frigyre lép az emberrel.”

3. Az ünnep ikonja Máriát kétszer vagy akár háromszor is ábrázolja. A templom ajtajában, esetleg úton a templom belseje felé, végül a templom szentélyében, ahol angyal táplálja. – Az ikonmagyarázók ebben az ábrázolásban a lelki élet három fokozatát látják: a megtisztulás, a megvilágosodás és az Istennel való egyesülés lépcsőfokait, amelyek a megtérésben Feléje forduló ember számára a Hozzá vezető út egymást feltételező és egymásra épülő mozzanatai.

Az ünnep elsődleges, üdvösségtörténeti mondanivalója mellett fontos odafigyelnünk arra a tanításra is, amit a történet a szülők számára rejt. Divatos szlogenként gyakran elhangzik ma a lezser kijelentés: „Én nem erőltetem rá a vallásosságot a gyermekemre; majd eldönti, ha felnő, hogy hívő ember lesz-e.” Álságos és buta hivatkozás ez, a szülő kibúvása a felelősség alól. Hogyan dönthetne, ha nincs tapasztalata arról, amiről döntenie kellene? Ilyen alapon írni-olvasni sem kell megtanítani, s az iskolai oktatás, a nevelés is „erőszak a gyermek akaratán.” Majd eldönti, ha felnő…

Hitünk életformáló gazdagsága életünknek olyan ajándéka, amelynek továbbadása alapvető, örömteli kötelességünk. Gyermekeinket már karon ülő koruktól fogva hoznunk kell az Isten házába, hogy „a templom szentélyében nevelkedve” megérintse őket Isten szeretete, és sajátjukká váljon az Isten családjához tartozás öröme.

**KÉPVISELŐTESTÜLETÜNK VECSERNYEI RÉSZVÉTELÉNEK RENDJE**

Nov. 2. Ladik János Nov. 3. Nádasdi László

Nov. 7. Sarkadi Sándor id. Nov. 8. Sarkadi Sándor ifj.

Nov. 9. Seszták Oszkár Nov. 10. Szilva József

Nov. 16. Tóth Illés dr. Nov. 17. Vaszkun István

Nov. 20. Dankó Ildikó Nov. 21. Fedor László dr.

Nov. 23. Gagna Sándor Nov. 24. Hamza Bertalan

Nov. 30. Humicskó Ferenc Dec. 1. Iváncsik Istvánné

\* \* \* \* \*

**HAT HARAG**

Volt egyszer egy fogadó, melyet *Ezüst Csillag*nak hívtak. A tulajdonos minden tőle telhetőt elkövetett, hogy minél több vendéget csábítván nyereségessé tegye vállalkozását: a szállás kényelmes volt, a kiszolgálás szívélyes, és az árak elfogadhatóak, de mindhiába.

Kétségbeesésében elhatározta, hogy kikéri egy bölcs tanácsát. Miután a bölcs végighallgatta bánatos történetét, azt javasolta, hogy változtassa meg a fogadó nevét.

– Az lehetetlen – mondta a fogadós. – Nemzedékek óta *Ezüst Csillag* a neve, mindig is így ismerték az egész vidéken.

– Nem – állította a bölcs határozottan –, mostantól fogva *Öt harang*nak fogod hívni, a bejárat fölé pedig felakasztasz hat harangot.

– Hat harangot? Ez aztán abszurdum. Ugyan már, minek tenném?

– Csak próbáld ki, és meglátod – mosolygott a bölcs.

Nos, a fogadós megpróbálta. És a következőket tapasztalta: Aki csak elment a fogadója mellett, mind betért, hogy felhívja a hibára figyelmét, gondolván, hogy előtte még senki más sem vette észre. Bent azután kellemesen érintette őket a szívélyes kiszolgálás, és ott maradtak egy kis felüdülésre, megadván ezzel a fogadósnak azt az anyagi sikert, amit korábban mindhiába keresett.

**Kevés dolog van, amiben nagyobb örömünket lelnénk,**

**mint a mások hibáinak kijavításában.**

\* \* \* \* \*

**KÖSZÖNET**

A Nemzeti Adó- és Vámhivatal átutalta a **Kertvárosi Közösségi Életért Alapítvány** számlájára az adózók 1%-os felajánlásaiból összeadódott, alapítványunk javára felajánlott 187.925 forint összeget. – Köszönjük a bizalmat és a segítséget mindazoknak, akik kedvezményezettként alapítványunkat jelölték meg. Tisztelettel kérjük támogatásukat a jövőben is.